Diari Oficial de la Generalitat Valenciana


Sumari del DOGV 6938, del 08-01-2013 (2013/53)

ORDE 2/2012, de 28 de desembre, de la Conselleria de Governació i Justicia, per la qual es convoquen tres beques per a la realització de pràctiques professionals en la Direcció General de Seguretat i Protecció Ciutadana.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6938

Data del DOGV
:   08-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/53


Data del document
:   28-12-2012

Organisme emissor
:   Conselleria de Governació i Justícia

Tipus de document
:   Ordre

Anàlisi jurídica

 Descriptors 

:   * Conselleria de Governació i Justícia
    * ajuda pública

ORDE 2/2012, de 28 de desembre, de la Conselleria de Governació i Justicia, per la qual es convoquen tres beques per a la realització de pràctiques professionals en la Direcció General de Seguretat i Protecció Ciutadana. [2013/53]  
Per raó del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justicia, esta té, entre altres, les competències en matèria de direcció i gestió de les polítiques relacionades amb la formació dels policies locals, dels servicis essencials i complementaris d'emergències, així com la direcció i gestió de l'organisme que té assumides les competències en la matèria i de gestió i realització d'altres activitats formatives en matèria de seguretat, emergències i protecció ciutadana.  
  
En el marc de la política de la Generalitat dirigida a l'especialització dels llicenciats que han finalitzat els estudis en dates recents i dins de les disponibilitats pressupostàries de l'any 2013, la Conselleria de Governació i Justicia convoca 3 beques per a la realització de pràctiques professionals, de conformitat amb el que establix el Decret Legislatiu de 26 de juny de 1991, del Govern Valencià, pel qual s'aprova el text refós de la Llei de la Hisenda Pública de la Generalitat Valenciana, amb la Llei 38/2003, de 17 de novembre, General de Subvencions, desplegada pel Reial Decret 887/2006, de 21 de juliol, pel qual s'aprova el seu Reglament, amb el que establix el Decret 132/2009, del Consell, de 4 de setembre, pel qual es regula la concessió de beques, i amb l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del decret esmentat, i d'acord amb l'article 28 de la Llei de la Generalitat Valenciana 5/1983, de 30 de desembre, del Consell,  
  
  
ORDENE  
  
Primer  
Convocar, en règim de concurrència competitiva, sota els principis de publicitat, transparència, objectivitat, igualtat i no discriminació, la concessió de tres beques destinades a titulats universitaris, per a la realització de pràctiques professionals en la Direcció General de Seguretat i Protecció Ciutadana.  
Esta convocatòria té com a objecte donar suport a la formació complementària, la millora i l'especialització professional de titulats universitaris, posant en relació els coneixements adquirits i les noves realitats o perspectives de futur que puguen derivar-se de la gestió de les polítiques de la Generalitat destinades a la gestió i realització d'activitats formatives en matèries de seguretat, protecció ciutadana i emergències, com ara la realització de treballs i estudis d'investigació relacionats, per a la millora i actualització dels programes docents i processos avaluatius, la col·laboració en la gestió de la formació impartida en l'IVASPE, i la col·laboració en el desenrotllament i difusió de la biblioteca de l'IVASPE i en el Centre d'Investigació en Seguretat i Emergències (CISE).  
  
L'import màxim destinat a finançar les beques ascendix a 39.000 € (trenta-nou mil euros), amb càrrec a la línia de subvenció T7270000 beques per a treballs i estudis d'investigació, del capítol IV del programa 222.20, Formació IVASPE dels Pressupostos de la Generalitat per a 2013, i per al supòsit de pròrroga el seu equivalent en el pressupost de gastos de la Conselleria de Governació i Justícia per als exercicis 2014 i 2015, quan es donen les circumstàncies previstes en les bases de l'annex I.   
  
Segon  
Es delega en la Direcció General de Seguretat i Protecció Ciutadana la facultat de resoldre estes beques i se l'autoritza perquè dicte les resolucions i instruccions necessàries per al desplegament i execució d'esta orde.  
  
  
  
Tercer  
Aprovar les bases per les quals es regula la present convocatòria, incloses com a annex I d'esta orde, així com el barem de mèrits, que s'incorpora com a annex II.  
  
Quart  
Les beques d'esta convocatòria no estan subjectes a la política de la competència de la Unió Europea en matèria d'ajudes públiques i, per tant, no necessiten ser notificades a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que quant a la qualitat del beneficiari (titulats universitaris) i de l'objecte de les beques (pràctiques professionals), estes accions subvencionables no afecten la competència, ni els intercanvis comercials entre els estats membres, i tampoc afavorixen determinades empreses o produccions.  
  
Per tant, amb la percepció de les esmentades beques no hi ha cap avantatge econòmic, ni realització d'activitat econòmica en el mercat relacionat amb l'oferta de béns i servicis que permeten la possibilitat de falsejament de la competència que afecte els intercanvis comercials entre Estats membres, tal com assenyala el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
  
  
DISPOSICIONS FINALS  
  
Primera  
Per al que no regule esta orde cal ajustar-se al que disposa la Llei de la Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991; als preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions; al Decret 132/2009, de 4 de setembre, del Consell, pel qual es regula la concessió de beques i a l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del dit decret.  
  
  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
Tercera  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, esta orde, que posa fi a la via administrativa, pot ser recorreguda potestativament en reposició, o bé s'hi pot plantejar directament un recurs contenciós administratiu, tot això en els terminis i davant dels òrgans que s'indiquen a continuació.  
  
El recurs de reposició ha d'interposar-se davant del conseller de Governació i Justícia, en el termini d'un mes a comptar des de l'endemà de la publicació.  
El recurs contenciós administratiu ha de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació.  
  
València, 28 de desembre de 2012  
  
El conseller de Governació i Justícia,  
SERAFÍN CASTELLANO GÓMEZ  
  
  
  
  
ANNEX I  
  
Bases de la convocatòria de tres beques per a la realització de pràctiques professionals en la Direcció General de Seguretat i Protecció Ciutadana  
  
Primera. Objecte i nombre de beques  
1. La present convocatòria té com a objecte la concessió de tres beques, sota els principis de publicitat, transparència, concurrència competitiva, objectivitat, igualtat i no-discriminació, per a la realització de pràctiques professionals en la Direcció General de Seguretat i Protecció Ciutadana, destinades a donar suport a la formació complementària, la millora i l'especialització professional de persones titulades superiors en llicenciatura en Dret.  
  
Segona. Realització de les pràctiques professionals  
1. Les pràctiques professionals de les persones becàries es realitzaran en la seu de l'Institut Valencià de Seguretat Pública i Emergències (IVASPE) a Cheste (València) o en la Direcció General de Seguretat i Protecció Ciutadana, i a la Direcció del Servici de Formació en Seguretat i Emergències, dependent de la Direcció General de Seguretat i Protecció Ciutadana, correspon la direcció tècnica de les persones becàries quant a les accions formatives i treballs a realitzar.  
  
  
Tercera. Sol·licitants i requisits  
1. Poden optar a l'obtenció d'una beca les persones que reunisquen els requisits següents:  
a) Ser espanyol o espanyola, o nacional d'un estat membre de la Unió Europea.  
b) Les persones aspirants que no posseïsquen la nacionalitat espanyola han d'acreditar coneixements suficients en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.  
c) No ser major de 35 anys.  
d) Tindre el títol oficial universitari exigit en esta convocatòria, expedit o homologat per les autoritats espanyoles corresponents i que no hagen transcorregut més de cinc anys des de l'obtenció:  
  
Queden excloses les persones aspirants la titulació de les quals no estiga arreplegada en este apartat i les que, si bé tenen la titulació, l'han obtinguda amb més de cinc anys d'anterioritat.  
e) No patir malaltia o discapacitat que impedisca el compliment de les obligacions inherents a la concessió i el normal exercici de l'activitat en què consistix la beca.  
f) No trobar-se incursa en les prohibicions per a obtindre la condició de beneficiària, establides en l'article 13 de la Llei 38/2003, de 17 de novembre, General de Subvencions.  
g) Estar al corrent de les obligacions fiscals i amb la Seguretat Social  
h) No haver sigut persona beneficiària d'altres beques de pràctiques professionals en la Generalitat per un període igual o superior a 36 mesos, no mantindre cap relació laboral i no ser beneficiària d'altres beques o ajudes públiques. No poden optar a estes beques les persones que, en el moment de publicar-se la convocatòria, ja estiguen aprofitant una beca de pràctiques professionals en la Generalitat, llevat que es concórrega a la mateixa beca que s'està gaudint o que resten menys de dos mesos perquè s'acabe.  
i) Complir les bases de la convocatòria i la resta de normes que siguen aplicables.  
2. Amb caràcter general, el compliment temporal de tots els requisits anteriors s'entén referit a la data de finalització del termini de presentació de sol·licituds.  
3. El compliment del requisit arreplegat en els apartats f, g, i, està referit, si és el cas, a la data de concessió de la beca.  
4. Només s'admet una sola sol·licitud per aspirant.  
5. Només s'admeten a tràmit les sol·licituds que reunisquen els requisits establits en les bases d'esta convocatòria.  
  
Quarta. Formalització de les sol·licituds i termini de presentació  
1. La sol·licitud i el currículum es presenten exclusivament per via telemàtica, tal com establix l'article 2 de l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del Decret 132/2009, del Consell, pel qual es regula la concessió de beques, sense perjuí de la normativa establida amb caràcter general sobre presentació de sol·licituds davant de les administracions públiques.  
La sol·licitud i el currículum es troben accessibles en la seu electrònica de la Generalitat en Internet .  
El formulari de sol·licitud incorpora una declaració responsable, per mitjà de la qual la persona sol·licitant manifesta sota la seua responsabilitat que totes les dades arreplegades en la sol·licitud i en el currículum són certes i que es troba en possessió de la documentació que així ho acredita, i queda a disposició de la comissió de valoració per a la comprovació, control i inspecció que es crega oportú.  
Segons l'article 71.bis de la Llei 30/8632 RSOG-ZRY, la inexactitud, falsedat o omissió, de caràcter essencial, en qualsevol dada o manifestació en l'esmentada declaració responsable, així com la falta d'acreditació dels requisits exigits, determina la impossibilitat de continuar en la convocatòria.  
Així mateix amb la formalització de la sol·licitud, s'atorga autorització als òrgans gestors de la Conselleria de Governació i Justícia per a obtindre directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, així com per a la comprovació directa de les dades d'identitat (DNI) i, si és el cas, de residència d'acord amb el que disposa l'article 5 del Decret 165/2010, de 8 d'octubre del Consell, pel qual s'establixen mesures de simplificació i de reducció de càrregues administratives.  
  
2. Per a poder realitzar la presentació electrònicament, la persona sol·licitant ha de disposar de firma electrònica, per mitjà del certificat reconegut per a ciutadans emés per l'Agència de Tecnologia i Certificació Electrònica o del DNI electrònic.  
3. La presentació de la sol·licitud i el currículum en el registre electrònic es pot acreditar per mitjà del rebut expedit per este de manera automàtic.  
4. El termini de presentació de sol·licituds serà de 15 dies hàbils comptats des de l'endemà de la publicació de la present orde en el Diari Oficial de la Comunitat Valenciana.   
Per al còmput de terminis, és vàlida i produïx efectes jurídics la data d'entrada que es consigne en el rebut expedit pel registre electrònic.  
  
La recepció en dia inhàbil s'entén efectuada el primer dia hàbil següent.  
En el cas que una mateixa persona, dins del termini establit, presente més d'una sol·licitud, s'entendrà que l'última presentada reemplaça les anteriors.  
  
Quinta. Documentació que s'ha de presentar  
Les persones sol·licitants, juntament amb la sol·licitud i el currículum, no han d'ajuntar cap documentació.  
Les persones sol·licitants que siguen seleccionades per a la fase d'entrevista han de presentar en eixe acte la documentació acreditativa dels mèrits detallats en el currículum, sense perjuí que la comissió de valoració puga requerir-los eixa documentació en qualsevol altre moment del procediment.  
En el cas que no foren acreditats els mèrits, en el moment establit, la persona sol·licitant quedarà exclosa del procés.  
Els mèrits que no siguen acreditats suficientment no es tenen en compte quant a valoració.  
  
Sexta. Duració de les beques  
1. El període de duració de les beques és de dotze mesos des de la data indicada en la resolució d'adjudicació, que serà objecte de publicació en el Diari Oficial de la Comunitat Valenciana.  
La no-incorporació injustificada d'un becari o becària en la data indicada en la resolució de concessió s'interpreta com una renúncia a la beca concedida. En este cas es pot concedir una nova beca a la persona candidata que corresponga segons la regulació de la borsa de reserva per a substitucions establida en la base quinze d'esta convocatòria, o pot deixar-se deserta.  
2. Sense perjuí del que preveu el paràgraf anterior, la duració de les beques pot prorrogar-se, mitjançant una resolució expressa, per un període màxim de 12 mesos, sempre que hi haja crèdit adequat i suficient en els Pressupostos de la Generalitat per a l'exercici 2014 i 2015, i que l'exercici de l'activitat que s'estiga efectuant així ho requerisca o aconselle.  
  
Sèptima. Instrucció  
1. L'òrgan encarregat de l'ordenació i Instrucció del procediment és la Direcció General de Seguretat i Protecció Ciutadana de la Conselleria de Governació i Justícia que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de dictar-se resolució.  
  
2. Si en qualsevol moment del procés arriba a coneixement de la comissió de valoració que alguna de les persones sol·licitants no posseïx la totalitat dels requisits exigits, se li demanarà que els acredite, i, si en el termini de 10 dies no ho feia, quedaria exclosa del procés, després de la indicació de les inexactituds o falsedats formulades pel sol·licitant, tal com establix l'article 4.4 de l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del Decret 132/2009.  
  
3. La presentació d'al·legacions, en els casos requerits, s'ha de fer a través de mitjans i canals electrònics.  
4. Les notificacions han de ser electròniques, sense perjuí del dret de les persones sol·licitants en l'elecció de la via o canal pel qual vullguen comunicar-se amb l'administració, tal com establix l'article 5.7 de l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del Decret 132/2009, excepte el que establix la base 9a.3 i la base 11a.3.  
5. Les sol·licituds admeses a tràmit han de ser avaluades per una comissió de valoració.  
  
Octava. Comissió de valoració  
1. L'avaluació de les sol·licituds admeses a tràmit correspon a una comissió de valoració composta pels membres següents:  
a) President: la persona titular de la Subdirecció General de Seguretat i Formació, o la persona en qui delegue.  
Vocals:  
b) La persona titular del Servici de Seguretat Pública o la persona en qui delegue.  
c) La persona titular del Servici de Formació en Seguretat i Emergències o la persona en qui delegue.  
d) La persona titular de la Secretaria General Administrativa o la persona en qui delegue.  
e) Un funcionari o funcionària del Grup A1 de la Conselleria de Governació i Justícia, qui actuarà com a secretari o secretària de la comissió amb veu i vot.  
No obstant això, la Comissió pot sol·licitar, en qualsevol moment, l'assessorament de persones expertes en la matèria objecte de la beca.  
2. La comissió se sotmet, quant al seu règim de funcionament, al que disposen per als òrgans col·legiats el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 18 del Decret 132/2009, de 4 de setembre, del Consell, pel qual es regula la concessió de beques.  
La comissió pren els acords per majoria simple, ha d'alçar acta de les sessions que realitze i dels acords que adopte i, conclòs el procés de selecció, elevar la seua proposta, en forma i termini a la Direcció General de Seguretat i Protecció Ciutadana per tal que resolga.  
  
  
Novena. Procés de selecció i criteris d'avaluació  
1. El procés de selecció consistix en dos fases: la valoració dels mèrits al·legats per les persones aspirants i la realització d'una entrevista personal a les que hagen obtingut una puntuació mínima de 8 en l'autobaremació.  
Els criteris de valoració dels mèrits que es tindran en compte per a la concessió de les beques són els que apareixen detallats en el barem de mèrits que s'incorpora com annex II a l'orde de convocatòria.  
2. La comissió de valoració s'ha de reunir dins dels quinze dies següents a la terminació del termini de presentació de sol·licituds a fi de valorar els mèrits d'acord amb la informació de l'autobaremació que s'obtindrà de forma automàtica en omplir el currículum.  
  
3. La comissió de valoració ha de publicar en la seu electrònica o portal institucional de la Generalitat en Internet durant deu dies el llistat provisional, ordenat segons la puntuació obtinguda per tots els aspirants per a la fase d'al·legacions.  
4. Els candidats o candidates que en el llistat provisional hagen obtingut una puntuació mínima de 8, seran convocats per a la realització d'una entrevista.  
Les persones sol·licitants que siguen seleccionades per a la fase d'entrevista han de presentar la documentació acreditativa dels mèrits detallats en el currículum en el moment establit en la base quinta.  
  
5. Finalitzat el procés de selecció, la comissió de valoració, en el termini de deu dies, ha d'elaborar una proposta de resolució que contindrà la relació de les persones beneficiàries, així com una borsa de reserva constituïda pels aspirants que no resulten adjudicataris de la beca, prioritzada per orde de puntuació per a cobrir les vacants que puguen sorgir durant el període d'aprofitament.  
Així mateix, ha d'incloure una relació de les persones aspirants les sol·licituds de les quals hagen sigut desestimades, amb la indicació de les causes que han motivat la denegació.  
6. Els supòsits d'empat es resoldran en favor de la persona aspirant que presente millor expedient acadèmic, d'acord amb la valoració de mèrits. Si es manté l'empat, entre les persones candidates esmentades a l'entrevista es resoldrà en favor de l'aspirant amb millor puntuació obtinguda en este apartat.  
  
Deu. Dotació de les beques convocades  
De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, en relació amb la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, per la qual s'establix la quantitat inicial de percepció per a les beques sotmeses a l'àmbit d'aplicació del referit decret, cada una de les beques que es concedisca en el marc d'esta convocatòria estarà dotada amb 1.000 € (mil euros) bruts mensuals.  
Sobre el dit import ha de practicar-se la retenció corresponent a compte de l'Impost sobre la Renda de les Persones Físiques, i la resta que hi puguen correspondre, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de Seguretat Social.  
  
  
Onze. Resolució de la convocatòria  
1. Vista la proposta motivada de resolució formulada per la comissió de valoració, la directora general de Seguretat i Protecció Ciutadana ha de dictar les resolucions que pertoquen.  
2. La directora general de Seguretat i Protecció Ciutadana, a proposta de la comissió avaluadora, pot declarar deserta, totalment o parcialment, la concessió de les beques convocades quan cap de les persones candidates obtinga un mínim de 8 punts en l'autobaremació.  
3. La resolució de concessió es publicarà en el Diari Oficial de la Comunitat Valenciana, i contindrà la relació de beneficiaris i beneficiàries, i una borsa de reserva prioritzada en funció de la puntuació obtinguda.  
La publicació de l'esmentada resolució produïx els efectes de notificació a les persones interessades, d'acord amb el que disposen els articles 58 i 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i s'ha d'inserir la informació corresponent en la seu electrònica o portal institucional de la Generalitat en Internet.  
4. El termini màxim per a dictar i notificar la resolució és de tres mesos, comptadors des de la data de publicació de la convocatòria, sense perjuí que puga ampliar-se en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Conclòs este termini sense que s'haja dictat i notificat la resolució expressa, les persones interessades poden entendre desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
5. Les resolucions que es dicten esgoten la via administrativa i en contra poden interposar-se, potestativament, recurs de reposició davant del conseller de Governació i Justícia, en el termini d'un mes a comptar de l'endemà de la publicació de la resolució corresponent, o recurs contenciós administratiu davant de la Sala del Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució corresponent. Tot això sense perjuí de la interposició, per part de les persones interessades, de qualsevol altre recurs que estimen pertinent.  
  
Dotze. Obligacions de les persones beneficiàries  
1. Durant el període d'aprofitament de la beca, les persones becades estan obligades a realitzar les activitats en què consistisca la beca, d'acord amb les directrius rebudes de l'òrgan competent.  
2. Les beques objecte de la present convocatòria són incompatibles amb l'aprofitament de qualsevol altra beca per a la mateixa o semblant activitat, així com amb qualsevol activitat que impedisca el compliment de les obligacions del beneficiari. La infracció d'esta regla deixa sense efecte la beca adjudicada.  
3. Les persones becades, excepte justificació acreditada, han de començar l'aprofitament de les beques dins del termini assenyalat i en el lloc assenyalat en la resolució de concessió i fer la seua labor sense que cap altre compromís impedisca o dificulte el compliment ininterromput de les obligacions contretes.  
4. La condició de becari o becària no genera relació laboral ni cap administrativa amb la Generalitat.  
5. Les persones becades han de guardar el secret degut i la confidencialitat dels assumptes en què intervinga.  
6. Les persones becades han de complir, així mateix, les obligacions establides en l'article 14 de la Llei 38/2003, de 17 de novembre, General de Subvencions, que els siguen aplicables com a persones beneficiàries d'esta convocatòria.  
7. Les persones becades aportaran ben omplit i subscrit l'imprés de manteniment de tercers.  
8. Durant el període d'aprofitament de les beques, les persones beneficiàries han d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part de la direcció tècnica.  
9. En acceptar les bases de la present convocatòria, les persones beneficiàries de les beques que puguen concedir-se cedixen, gratuïtament i de forma indefinida, els resultats que s'obtinguen com a conseqüència de la realització de les activitats exercides per raó de les beques, i la Conselleria de Governació i Justícia es reserva el dret de publicar-les i utilitzar-les.  
10. La direcció tècnica pot proposar que es deixen sense efecte beques concedides, amb audiència prèvia de les persones interessades, en el cas d'incompliment de les seues obligacions per part dels becaris o becàries i, en particular, quan no realitzen l'activitat que va motivar la concessió de les beques o deixaren de reunir els requisits necessaris per a ser persona beneficiària, o quan s'incompliren, sense causa que ho justifique, les restants condicions establides en la present orde.  
11. Les quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.  
Durant el període de vigència de la beca i a fi que la quantia de l'ajuda concedida no es veja indirectament minvada, es poden abonar ajudes complementàries per a compensar els gastos derivats de l'assistència a cursos, seminaris, esdeveniments o altres. En este cas, els mencionats gastos els seran rescabalats en els termes que per al personal de la Generalitat i l'adscrit funcionalment al seu servici establix el Decret 24/1997, d'11 de febrer del Consell de la Generalitat, sobre indemnitzacions per raó de servici i gratificacions per servicis extraordinaris.  
  
Tretze. Obligacions de l'entitat concedent  
1. En relació amb les persones beneficiàries de les beques, la Conselleria de Governació i Justícia s'obliga a:  
1.1. Proporcionar el suport necessari, així com a facilitar la utilització dels mitjans, instruments i equips que calguen per al desenrotllament normal de l'activitat.  
1.2. Designar un tutor o tutora per a la coordinació i orientació de l'activitat que hagen d'exercir, atenent els criteris establits en l'apartat segon de la base segona d'esta convocatòria.  
Els tutors assignen les funcions dels becaris durant les pràctiques professionals, en fan el seguiment i presten el suport necessari, resolen els dubtes que puguen sorgir i avaluen l'aprofitament obtingut per les persones beneficiàries.  
1.3. Vetlar pel desplegament adequat del programa de formació.  
1.4. Les derivades del Reial Decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de Seguretat Social.  
  
2. Finalitzat el període d'aprofitament de les beques i amb l'informe favorable del tutor o tutora, s'expedix un certificat d'aptitud i aprofitament en favor de cada persona beneficiària.  
  
Catorze. Justificació i pagament de les beques  
1. L'import de cada beca s'abona a les persones beneficiàries per mensualitats vençudes, després que la persona titular del Servici de Formació en Seguretat i Emergències haja expedit una certificació que n'acredite un nivell satisfactori de dedicació i aprofitament.  
  
2. En el cas que, concedida la beca, algun període de desenrotllament de les pràctiques no es realitze durant un mes complet i implique un rèdit econòmic a favor del beneficiari inferior al corresponent a un mes natural, la prestació econòmica serà proporcional al dit període. En estos supòsits es garantirà, en tot cas, el dret de la persona interessada a l'audiència.  
  
Quinze. Borsa de reserva  
1. Es constituirà una borsa de reserva, prioritzada per orde decreixent de puntuació.  
2. Tenen dret a estar inclosos en la borsa de reserva les persones aspirants que, després d'haver sigut citades a l'entrevista inclosa en el procés selectiu, hagen sigut avaluades per este concepte i no hagen resultat adjudicatàries de les beques.  
3. En el cas que es produïsquen vacants durant el període d'aprofitament de les beques, a causa de renúncies, abandons, incompliment d'obligacions o qualsevol altra incidència, es pot concedir una nova beca, per la resta del període màxim d'aprofitament, entre els integrants de la borsa regulada en esta base o podrà declarar-se deserta.  
  
4. La condició d'integrant de les borses de reserva no genera en cap moment cap relació laboral amb la Generalitat, ni compromís d'accedir a la condició de becari.  
  
Setze. Resolució d'incidències  
1. La directora general de Seguretat i Protecció Ciutadana, per delegació del conseller de Governació i Justícia, resol les incidències que es produïsquen durant el període d'aprofitament de les beques, amb un informe previ de la direcció tècnica. Esta direcció tècnica pot proposar que es deixen sense efecte beques concedides, amb l'audiència prèvia dels becaris, en el cas d'incompliment d'obligacions o quan no realitzen l'activitat que va motivar la concessió de les beques o deixaren de reunir els requisits necessaris, o quan s'incomplisquen, sense causa que ho justifique, les condicions establides en esta orde.  
  
2. La renúncia a les beques dóna lloc a la pèrdua dels drets econòmics meritats.  
3. La concurrència d'alguna de les causes previstes en l'article 37 de la Llei 38/2003, de 17 de novembre, General de Subvencions, dóna lloc a la rescissió de la beca concedida, amb pèrdua, total o parcial, del dret al cobrament de la beca.  
Dèsset. Acceptació de les bases  
La participació en la present convocatòria implica l'acceptació de les bases que la regulen.  
  
Díhuit. Protecció de dades  
Les dades personals de totes les persones interessades, arreplegades durant el transcurs el procediment derivat d'esta convocatòria, són incloses en un fitxer automatitzat de l'òrgan convocant, en els termes i condicions que recull la Llei Orgànica 15/1999, de 13 de desembre, de Protecció de Dades de Caràcter Personal, així com el Reial Decret 1720/2007, de 21 de desembre, pel qual s'aprova el reglament de desplegament de l'esmentada llei orgànica.  
  
  
ANNEX II  
  
Barem per a l'avaluació dels mèrits personals en la concessió de les beques per a la realització de pràctiques professionals en la Direcció General de Seguretat i Protecció Ciutadana  
  
A. Expedient acadèmic  
1. La puntuació assignada a l'expedient acadèmic ha de coincidir amb la nota mitjana ponderada, i dóna lloc a una valoració entre 5 i 10 punts d'acord amb l'escala següent:  
- Nota mitjana 5: 5 punts.  
- Nota mitjana 6: 6 punts.  
- Nota mitjana 7: 7 punts.  
- Nota mitjana 8: 8 punts.  
- Nota mitjana 9: 9 punts.  
- Nota mitjana 10: 10 punts.  
Quan la ponderació s'haja realitzat amb un sistema de puntuació de 0 a 4, s'aplica el que disposen els apartats 4 i 5 de l'article 13 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.  
2. Altres títols acadèmics oficials que no constituïsquen un requisit per a la concessió de les beques convocades es valoren amb un màxim de 3 punts, atenent l'escala següent:  
- Doctor: 2 punts.  
- Altres llicenciatures: 1 punt.  
- Altres diplomatures: 0,5 punts.  
  
B. Coneixements de valencià  
1. Només es valoren els certificats expedits o homologats per la Junta Qualificadora de Coneixements de Valencià, d'acord amb l'escala següent i es puntua exclusivament el nivell més alt acreditat.  
  
- Oral: 0,25 punts.  
- Elemental: 0,5 punts.  
- Mitjà: 0,75 punts.  
- Superior: 1 punt.  
  
C. Coneixement d'idiomes de la Unió Europea  
1. Es valora cada nivell superat, d'acord amb el Marc Comú Europeu de Referència per a les Llengües, amb 0,2 punts.  
Només es valoren els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per mitjà de títol universitari i que eixe títol haja sigut puntuat en el subapartat A-2 d'este barem, no se'l pot computar també dins d'este subapartat C-1.  
  
La valoració màxima que es pot obtindre en este subapartat és d'1 punt.  
2. Altres idiomes cooficials de la Unió Europea es valoren amb un màxim d'1 punt, a raó de 0,1 punts per cada nivell superat. Només s'admet l'acreditació per mitjà de títols expedits per escoles oficials d'idiomes, universitats, ministeris o organismes oficials acreditats.  
  
3. En cap cas es valoren en este apartat els coneixements de valencià ni els cursos a què es referix l'apartat D d'este barem.  
  
D. Coneixements addicionals  
1. L'experiència professional relacionada directament amb l'objecte de les beques convocades es valora amb un màxim de 2 punts, a raó de 0,1 punts per cada mes complet treballat.  
2. Els cursos de formació relacionats amb l'objecte de les beques convocades es valoren amb un màxim de 4 punts, atenent els criteris que s'expliciten tot seguit.  
Es valoren els cursos de formació i perfeccionament relacionats amb l'objecte de la beca de duració igual o superior a 15 hores, que hagen sigut cursats o impartits per la persona interessada, d'acord amb l'escala següent:  
- De 200 o més hores: 3 punts.  
- De 100 o més hores: 2 punts.  
- De 75 o més hores: 1,5 punts.  
- De 50 o més hores: 1 punt.  
- De 25 o més hores: 0,5 punts.  
- De 15 o més hores: 0,2 punts.  
Els cursos a què haja assistit la persona interessada o que esta haja impartit han de pertànyer a organismes oficials o centres de formació reconeguts i es valoren per una sola vegada, amb independència d'haver cursat o impartit successives edicions del mateix curs.  
En cap cas es valoren en este subapartat els cursos a què es referixen els anteriors apartats B i C d'este barem.  
  
E. Altres mèrits  
Es concedix fins a un màxim d'1 punt pels següents mèrits, sempre que estiguen ben acreditats:  
1. La realització de qualsevol tipus de treball directament relacionat amb l'objecte de la beca convocada, es valora amb un màxim de 0,5 punts.  
2. Els cursos de formació, jornades, seminaris o congressos a què haja assistit o que haja impartit la persona interessada, que no tinguen relació amb l'objecte de les beques convocades però sí que estiguen vinculats amb les matèries que constituïxen l'objecte de la titulació admesa per a concórrer a esta convocatòria en la base tercera, poden ser valorats amb un màxim de 0,5 punts.  
Els cursos han de pertànyer a organismes oficials o centres de formació reconeguts i es valoren per una sola vegada, amb independència d'haver cursat o impartit successives edicions del mateix curs.  
  
F. Entrevista  
Les persones que compten amb una valoració mínima de 8 punts en la suma dels cinc primers apartats d'este barem de mèrits seran convocades a una entrevista que ha de versar sobre la seua formació, la seua trajectòria acadèmica i professional i els seus coneixements sobre les matèries relacionades amb l'objecte de les beques convocades, L'entrevista pot ser valorada amb un màxim de 6 punts i el resultat se suma a la puntuació obtinguda per cada aspirant en els apartats anteriors d'este barem, a fi d'obtindre, com a resultat, la puntuació final del procés de selecció.  
Per a superar l'entrevista personal cal obtindre, com a mínim, un punt i és la comissió avaluadora la que establix els criteris de ponderació per a determinar l'atorgament de la puntuació corresponent a cada aspirant.  
De conformitat amb el que establix la base quinze de la convocatòria, les persones que, després d'haver sigut citades a l'entrevista, hagen sigut avaluades per este concepte i no hagen resultat adjudicatàries de les beques, queden incloses, per orde decreixent de puntuació, en la borsa de reserva corresponent.